Tämäkö veristä kilpailua? Neste-pomo hehkuttaa muhkeaa 41 prosentin tuottoa bensan ja dieselin myynnissä

Nesteen asemien vähittäismyynnin liikevaihto laski tuotehintojen pudottua viime vuonna, katteet eivät. Jyrki Hämäläinen

Jyrki Hämäläinen

Polttoaineiden vähittäiskaupan väitetystä verisestä kilpailusta ei näy merkkejä ainakaan Nesteen viime vuoden tilinpäätöksessä.

Yhtiön polttoaineita kuluttajille myyvä Öljyn vähittäismyynti- segmentti teki viime vuonna historiansa parhaan 84 miljoonan euron vertailukelpoisen liikevoiton, mikä johtui ennen kaikkea yksikkökatteiden noususta.

Nesteen mukaan markkinat "pysyivät vakaina". Suomessa henkilöautoliikenne kasvoi, mutta öljytuotteista suuren osan kuluttava raskas liikenne pysyi ennallaan.

Sen sijaan Baltiassa kysyntä kasvoi 10 prosenttia, kun kuluttajat innostuivat halventuneista polttoaineista.

Neste teki viime vuonna vähittäiskaupassa Suomessa 2,6 miljardin euron liikevaihdon. Se pieneni edellisvuodesta polttoaineiden hintojen putoamisen vuoksi. Tulosta ei eritellä markkina-alueittain.

Maailmalla ihmetellään Nesteen kuluttajakauppaa."

Nesteen toimitusjohtaja Matti Lievonen kertoi viime torstaina yhtiön viime vuoden tulosta esitellessään, että maailmalla usein ihmetellään Nesteen mukanaoloa vähittäiskaupassa.

–Kun heille kerrotaan, mikä on asemamme Suomessa ja Itämeren alueella ja kun katsotaan yli 41 prosentin sijoitetun pääoman tuottoa, yleensä siinä vaiheessa kaikki sanovat että sehän on hyvä bisnes joka kannattaa pitää itsellä eikä myydä pois. Siihen tulokseen mekin olemme tulleet.

–Vähittäiskauppa on olennainen osa kokonaismarginaalimme tekemistä, Lievonen sanoi.

Vähittäismyynnin osuus koko Neste-konsernin viime vuoden vertailukelpoisesta liikevoitosta oli noin yhdeksän prosenttia.

Suomessa esimerkiksi bensiinin veroton kuluttajahinta on laskenut puolessa toista vuodessa 31,6 prosenttia.

Kesäkuussa 2014 95 E10 -bensiinin veroton hinta oli 66,1 senttiä litralta ja joulukuun 2015 puolivälissä 45,2 senttiä litralta.

Autoilija maksaa bensan- ja dieselin hinnassa siten selvästi enemmän veroa kuin itse tuotteen hintaa.

Laaja verkosto Nesteellä on Suomessa, Pietarin alueella Luoteis-Venäjällä, Virossa, Latviassa ja Liettuassa eli Itämeren aluella hieman päälle tuhannen Neste Oil -aseman verkosto. Se on yhtiön tuotteiden keskeinen markkinointikanava. Öljy- ja biopolttoainealan mukaan Neste Oilin markkinaosuus oli Suomessa viime vuonna bensiinin myynnissä 28,4 prosenttia ja dieselin myynnissä 39,2 prosenttia. Dieselissä Neste oli ylivoimainen ykkönen, bensakaupassa niukasti kakkonen ABC:n takana.